钦定古今图书集成/明伦汇编/官常典/第725卷 > 王玠
## 钦定古今图书集成/明伦汇编/官常典/第725卷 > 王玠

按《苏州府志》：“玠字介玉，长洲人。倜傥负气节，酒酣尝
舞剑为乐。孔彦舟为舒蕲镇抚使，奏为幕属。初，权邦
彦知东平，彦舟隶麾下，因事叛去。及闻邦彦签书枢
密，心不自安。又宣州韩世清伏诛，及韩世忠自湖外
破刘忠，俘马友，顺流东下，彦舟疑其图己，遂有异志，
问计于玠。玠正色答之曰：‘君被命钱抚二州，任优禄
厚，岂可负朝廷，自陷不义’？”谕以顺逆，凡数百言。彦舟
怒，囚之。越数日，复问之，玠曰：“君不能与韩公争先立
功，以报君父，乃甘心与逆贼为比，而虑其见图。苟欲
富贵，能建大勋于国家则可，何独北寇能冨贵人哉？
君诚欲反，幸先杀我，孰谓玠而从贼焉！”彦舟竟沈玠
于龙眼矶，与妻子俱死，时绍兴二年也。彦舟既杀玠，
引兵北降刘豫。初，玠赴彦舟之辟，或止之，玠曰：“吾虑
之熟矣。彼方驻兵于此，姑为乡井计。傥能息其暴戾，
固非玠一身之计也。”玠尝有读《楚词》，意以自况，及被
害，乡人悲其志，为立庙矶上，周燔赋哀词刻石焉。